ມຽນມາກັບຍີ່ປຸ່ນຕົກລົງກັນ ເລື້ອງຮື້ຟື້ນການຊ່ວຍເຫລືອ ແກ່ມຽນມາ
​ລມຕ ຕ່າງປະເທດມຽນມາ​ ກ່າວ​ວ່າ ຍີ່ປຸ່ນ​ຈະສົ່ງ​ນັກ​ຊ່ຽວຊານ ​ໄປ​ຍັງ​ມຽນມາ ​ເພື່ອ​ສຶກສາ​ຄວາມ​ເປັນໄປໄດ້ ໃນການຮື້ຟື້ນ ການຊ່ວຍເຫລືອ.
ລັດຖະມົນຕີການຕ່າງປະເທດມຽນມາກ່າວວ່າ ຍີ່ປຸ່ນໄດ້ຮັບປາກວ່າຈະສົ່ງພວກນັກຊ່ຽວຊານ ໄປຍັງມຽນມາ ເພື່ອຈະຕັດສິນໃຈກ່ຽວກັບຄວາມເປັນໄປໄດ້ໃນການລິເລີ້ມຄືນໃໝ່ ພວກໂຄງ ການພັດທະນາຈໍານວນນຶ່ງທີ່ຖືກງົດໄວ້ນັ້ນ ທ່ານ Wunna Maung Lwin ກ່າວຕໍ່ວີໂອເອພະແນກພາສາມຽນມາວ່າ ນອກນີ້ ທັງສອງ ຝ່າຍຍັງໄດ້ຕົກລົງກັນ ແລກປ່ຽນການຢ້ຽມຢາມຂອງພວກເຈົ້າໜ້າທີ່ລັດຖະບານແລະພວກ ນັກເມືອງລະຫວ່າງສອງປະເທດຄືນເຊ່ນກັນ ລັດຖະມົນຕີການຕ່າງປະເທດມຽນມາໄດ້ຖືກ ສໍາພາດຢູ່ທີ່ບາງກອກ ເວລາທ່ານເດີນທາງກັບຄືນປະເທດ ຈາກການໄປຮ່ວມກອງປະຊຸມ ຫລາຍໆບັ້ນທີ່ກຸງໂຕກຽວໃນສັບປະດາຜ່ານມານີ້ ທ່ານ Wunna Maung Lwin ກ່າວວ່າ ທັງສອງຝ່າຍໄດ້ທໍາການໂອ້ລົມສົນທະນາກັນ ເລື້ອງວິທີການແບ່ງປັນແລະຈັດຕັ້ງປະຕິບັດການຊ່ອຍເຫລືອໃນດ້ານການພັດທະນາຂອງ ຍີ່ປຸ່ນ ໃຫ້ມຽນມາ ຊຶ່ງໄດ້ຖືກງົດໄວ້ຫລັງຈາກທາງການມຽນມາກັກຂັງທ່ານນາງອອງຊານ ຊູຈີ ຜູ້ນໍາຝ່າຍນິຍົມປະຊາທິປະໄຕໃນມຽນມາ ໃນປີ 2003 ນັ້ນ